22
Nesave prihvatinena te aven e Devlese ki gozba, a nesave na
(Lk 14,15–24)
1 O Isus palem lelja te vaćeri lenđe ano priče: 2 “O carstvo e nebosoroi slično sar kad o caro ćerela bijav ple čhavese. 3 I bičhalđa ple slugen palo okola kolai vičime ko bijav, ali on na mangle te aven.
4 Palem bičhalđa avere slugen hem phenđa: ‘Vaćeren e vičimenđe: Ače, o hajbai ćerdo. Pekljam najšužo guruvano mas. Sai ćerdo. Aven ko bijav.’
5 Ali on na dinde pažnja adalese, nego džele – jekh ki pli njiva, a aver pla bućaja, 6 a avera dolinde e carosere slugen, marde len hem mudarde len.
7 A o caro holjanđa, i bičhalđa pla vojska hem mudarđa okolen kola mudarde lesere slugen hem tharđa lengiri diz.
8 Tegani phenđa ple slugenđe: ‘O bijavi spremime, ali o vičime na inele dostojna te aven. 9 Adalese ikljoven ko droma avri tari diz hem vičinen ko bijav đijekhe kas arakhena.’ 10 I adala sluge iklile ko droma hem čedinde sarijen kolen arakhle, hem e bišukaren hem e šukaren, i o than kote ćerđa pe o bijav pherdilo gostonencar.
11 Kad o caro đerdinđa te dikhel e gostonen, dikhlja adari jekhe manuše kova na inele urjavdo ano e bijavesere šeja, 12 i pučlja le: ‘Amala, sar đerdinđan akari, a na injan urjavdo ano e bijavesere šeja?’ A ov samo trainđa.
13 Tegani o caro phenđa e slugenđe: ‘Phanden lesere vasta hem lesere pre hem frden le avri ani naj dur tomina, kote ka ovel baro rojba hem krciba e dandengoro tari dukh.’
14 Adalese soi but vičime, a hari birime.”
O fariseja našti te dolen e Isuse ko bišukar lafi
(Mk 12,13–17; Lk 20,20–26)
15 Tegani o fariseja džele hem dogovorinde pe sar hovavneste te dolen e Isuse ko lafi. 16 I bičhalde koro Isus pumare učenikonen e manušencar kola podržinena e Irode te pučen le:
“Učitelju, džanaja da vaćereja o čačipe hem na ićereja nikasiri strana, adalese so na dikheja koi kova, nego čačimase sikaveja oto drom e Devlesoro. 17 Vaćer amenđe so mislineja? Valjani li amen o Jevreja te platina o porez e rimesere carose ili na?”
18 A o Isus džanđa lengere bišukar mislija, i phenđa lenđe: “Sose mangena te dolen man ki zamka, dujemujengere manušalen? 19 Mothoven maje i kovanica savaja platinena o porez.”
On dinde le denari, 20 a ov pučlja len: “Kasiri slika hem kasoroi anav ki kovanica?”
21 A on phende: “E carosoro.”
Tegani o Isus phenđa lenđe: “Onda den soi e carosoro e carose, a soi e Devlesoro e Devlese.”
22 Kad šunde adava, ule zadivime, i ačhavde le hem džele.
O sadukeja pučena e Isuse zako uštiba taro mule
(Mk 12,18–27; Lk 20,27–40)
23 Adava dive ale koro Isus nesave sadukeja, kola vaćerena da nane uštiba taro mule, i pučle e Isuse: 24 “Učitelju, o Mojsije phenđa: ‘Te nesavo ženime manuš merela, a na ačhavđa pala peste čhaven, lesoro phral valjani te lel lesere romnja te šaj oj te bijani čhave kova ka ovel nasledniko e mulesoro.’
25 Ađahar, koro amende inele efta phralja. O prvo lelja romnja i mulo, a na ačhavđa pala peste čhaven, i lesiri romni uli romni e dujtone phralesiri. 26 Ađahar hem mule o dujto hem o trito phral, hem ađahar sa o efta phralja. 27 A palo lende sarijende muli hem i romni. 28 Kasiri onda romni oj ka ovel kad ka uštel pe taro mule, a inele dindi ko sa o efta phralja?”
29 A o Isus phenđa lenđe: “Tumen hovavdiljen ko adava, adalese so na haljovena ni o Sveto lil ni e Devlesoro zoralipe. 30 Adalese so, kad ka ušten taro mule, o manuša ni ka len pe ni ka den pe, nego ka oven sar o anđelja ano nebo. 31 A zako uštiba taro mule, na čitinđen li ano Sveto lil so o Devel phenđa tumenđe: 32 ‘Me injum o Devel e Avraamesoro, e Isaakesoro hem e Jakovesoro’ kola mule odavno? A o Devel nane Devel e mulengoro, nego Devel e dživdengoro.”
33 Kad o narodo šunđa adava, ule zadivime lesere sikavibnaja.
O najbare naredbei te volini pe e Devle hem e pašutne
(Mk 12,28–34; Lk 10,25–28)
34 I kad o fariseja šunde so o Isus trainćerđa e sadukejen, čedinde pe, 35 i jekh olendar kova inele učitelj e zakonestar, sar te dolel e Isuse ki zamka, pučlja le: 36 “Učitelju, savi najbari naredba ano zakoni e Mojsijasoro?”
37 A o Isus phenđa lese: “ ‘Volin e Gospode te Devle sa te vileja, sa te dušaja hem sa te gođaja.’ 38 Adajai prvo hem najbari naredba. 39 A i dujtoi slično akalaće: ‘Volin te pašutne sar korkore tut.’ 40 Sa o naredbe oto Zakoni hem o lila e prorokonengere terđovena ko akala duj naredbe.”
O Hrist po baroi e carostar e Davidestar
(Mk 12,35–37; Lk 20,41–44)
41 A sar o fariseja pana inele čedime, o Isus pučlja len: 42 “So mislinena e Hristestar? Kasoroi ov čhavo?”
On phende lese: “E Davidesoro.”
43 A ov pučlja len: “A sose onda o David, ano Duho vičini e Hriste Gospod vaćerindoj:
44 ‘O Gospod phenđa mle Gospodese:
Beš ko počasno than, oti mli desno strana,
đikote na pašljarava te neprijateljen talo te pre’?
45 Te o David vičini le ‘Gospode’, sar onda o Hrist šaj te ovel samo lesoro čhavo?”
46 I niko na džanđa so te phenel lese ko adala lafija. Taro adava dive nijekh više na tromandilo te pučel le nešto.