2
1 Adalese, odlučinđum te na avav palem tumende te žalostinav tumen. 2 Adalese so, te me žalostinđum tumen, ko onda man ka radujini? Okova li kole žalostinava? 3 Akava pisinđum tumenđe baš adalese sar te na, kad ka avav tumende, žalostinen man okola kola valjani te radujinen man. Uverime injum dai mli radost – radost tumari sarijengiri. 4 Adalese so, pisinđum tumenđe tari phari nevolja, phage vileja hem bute asvencar. Ali, na te ožalostinav tumen, nego te pendžaren mlo baro mangipe savo isi man zako tumenđe.
Te oprostini pe e grešnikose
5 A te neko nekas žalostinđa, na žalostinđa edobor man kobor žalostinđa sarijen tumen – na mangava te preterinav. 6 Ovi već dovoljno kaznime adaleja so but džene tumendar osudinde le zbog adava. 7 Ali akanai vreme te oprostinen lese hem te utešinen le, te na prelel le i bari tuga. 8 Adalese molinava tumen premalo leste te mothoven mangipe. 9 Akava pisinđum tumenđe te proverinav save injen hem da li injen poslušna ano sa. 10 Kase tumen nešto oprostinena, oprostinava hem me. Adalese so, hem me so oprostinđum – te inele nešto te oprostini pe – adava, anglo Hrist, zbog tumende oprostinđum, 11 te na nadmudrini amen o Sotoni. Adalese so džanaja lesere namere.
Ani Troada
12 Kad aljum ani Troada te propovedinav o evanđelje e Hristestar, o Gospod phravđa maje o udar zako adava, 13 ali na ine man mir ana mande adalese so na arakhljum mle phrale e Tite adari. Adalese pozdravinđum man olencar hem dželjum ki Makedonija.
I pobeda ano Hrist
14 Ali, hvala e Devlese, kova uvek ćerela amen te ova pobednici ano Hrist. Ov prekala amende ko sa o thana, sar šukar miris, širini o džandipe pestar. 15 Adalese so amen e Devlese injam e Hristesoro šukar miris maškaro okolende kola ovena spasime hem maškaro okolende kola properena. 16 Okolenđe kola properena injam miris savo anela meriba, a okolenđe kola ovena spasime injam miris savo anela dživdipe. A isi li neko sposobno zako adava? 17 Adalese so, amen na trgujinaja e Devlesere lafeja, sar so but avera ćerena, nego ano Hrist vaćeraja čačikane anglo Devel, sar okola kolai bičhalde e Devlestar.